részlet

Budapest, 2022

A fordítás az alábbi kiadás alapján készült:
Martijn Bos: Trojan Workout – The Fast Track to a Sharper Mind and a Stronger Body
Copyright © 2019 Martijn Bos
Published by Dragon Door Publications
Little Canada, MN 55164, USA
www.dragondoor.com
PHOTOGRAPHY: Author photo and interior photos by Picture People.

All rights reserved.

Fordította: Végh Gabriella

Hungarian translation © Végh Gabriella, 2019
Hungarian edition © Jaffa Kiadó, 2019
Minden jog fenntartva!

Szerkesztés Lépesfalvi Zoltán
Felelős szerkesztő Jolsvai Júlia
Felelős kiadó Rados Richárd

ISBN 978 963 475 622 4
Jaffa Kiadó • jaffa.hu

Elektronikus változat:
eKönyv Magyarország Kft.
www.ekonyv.hu
Készítette: Ambrose Montanus

Tartalom

A szerző megjegyzése

1. rész: A harc gyökerei

Kamaszkori küzdősportedzések

A Korps Commandotroepen (KCT)

Sportakadémia, MMA és a villámcsapás

A harcos harcol

A krav maga

Fitnesz- tapasztalatok

Isten hozott a való világban!

A pokol középiskolája

Szeminárium a való életből

15 perc hírnév

Középiskolai purgatórium és a nagy ugrás

Formálódó edzésfilozófia

Hogeschool

„Életben.... ....tesztelt…”

Átállás

A kettlebell-megvilágosodás

A megfelelő eszköz a megfelelő időben a megfelelő embernek: a lassú erő nem erő

A császár meztelen!

Merész kísérlet: a trójai erőpróba

Sandy

A nagy vállalkozás

A vizsga

Böjt

Vizsga utáni összegzés

2. rész: Fogalmi kezdetek

Elméleti alapok

A valódi trójai pszichológia

Versenyezz önmagaddal! Tanuld meg szeretni a munkát!

Lépj túl a fáradtságon!

Csak végezd el a munkát!

A mentális erőfeszítés intenzitásának mértéke (MEIM)

A pozitív mentális attitűd (PMA)

Trójai módszer kontra futás

Trójai módszer kontra nagy intenzitású edzés (HIT)

A zsákállat

A cél kitűzése a trójai módszerben

3. rész: Az első trójai edzésed

Csoportos órák

A trójai módszer eszközei

Izometrikus tartások: a trójai póz

Gyakorlatok

Trójai sorozatok

Tippek otthoni (nem csoportos) edzéshez

Trójai módszer önvédelmi edzéshez

Krav maga mozgásban

Gyakorlatmutató

A szerző megjegyzése

Voor Lucy en Jonas. Ik hou van
jullie tot het einde van de ruimte en terug1

Vajon a trójai módszer meg tudná változtatni a világot? Ez tényleg elég merész gondolat…

Az enyémet mégis megváltoztatta, méghozzá gyökeresen. Szerintem a tiédet is meg tudná. A trójai módszer elveinek segítségével bárki erősebbé válhat, aki megfelelő intenzitással dolgozik.

Nem arról van szó, hogy mindig erősnek kell lenned, de az életben igenis fontos, hogy erősnek érezd magad – fontosabb, mint az, hogy nyersz vagy veszítesz. Az erő márpedig benned van, csak birtokolnod kell azáltal, hogy foglalkozol vele. Remélem, a könyvem segít majd abban, hogy erősebbnek, magabiztosabbnak és boldogabbnak érezd magad, hogy azt az életet élhesd, amit valóban szeretnél.

Már kiskoromban is mindig segíteni akartam másokon – gondolom, anyukámtól lestem el, hogyan kell. Ma az edzőtermemben, a Trainingscentrum Helenában az oktatói csapatom segít másoknak a fizikai és mentális erő megszerzésében. A krav magát, a trójai módszert és a mentális tréning elveit tanítjuk. Másik cégem, a Martijn Bos Academy a csúcsteljesítményt nyújtó embereket segíti abban, hogy teljes mértékben kiaknázhassák a bennük rejlő lehetőségeket. Edzőként azt látom, hogy legtöbbükben szintén él a vágy mások segítésére. A személyes élettörténetükből ered a késztetés, hogy másokat erősítsenek a saját életükből megtanult leckékkel.

Amikor elhatároztam, hogy megírom ezt a könyvet, éppen ez volt a célom: azt akartam, hogy mindenki, de tényleg mindenki megtanulja, hogyan élhet a benne rejlő lehetőségekkel.

A könyv három részből áll:

Az 1. részben a személyes történetemet mesélem el: milyen hatással voltak rám a korai megpróbáltatások, és hogyan alakult az életem idáig. Azért is szeretném veled megosztani a történetemet, mert így te is láthatod, hogy nem vagyok kiváltságos helyzetű vagy különösen tehetséges ember, a sikereimet nem ajándékba kaptam. Küzdöttem, harcoltam, és sokszor elbuktam. A sikert annak köszönhettem, hogy sohasem adtam fel: rengeteget hibáztam, de a reményt soha nem veszítettem el. Mindig próbálkoztam, mindig tettem, amit kellett. A helyzetekből – pozitív hozzáállással – mindig tanulhatsz valamit: ne fagyj le, mindig maradj mozgásban! Soha ne add fel!

Sokkal könnyebb lesz edzésre járni, ha nem úgy állsz hozzá, hogy erősnek kell lenni, hanem elfogadod, hogy mindenkinek természetes joga van ahhoz, hogy erősebbé váljon. Ne nyomaszd magad nehéz elvárásokkal, pusztán figyelj a már benned lévő lehetőségekre, és keresd meg magadban azt, ami gyengít! Csak saját magaddal kell versenyezned. Az erő már mindannyiunkban megvan, neked csak annyit kell tenned, hogy elkezded használni. Persze meg kell dolgozni érte, de igazából már a tiéd.

A 2. részben a mentális erő alapelveit ismered meg, amelyek segítenek megszerezni a saját magad erejét. Én ezeket az elveket a krav magából tanultam meg és ültettem át a trójai módszerbe. Egyetemes elvekről van szó, amelyek többféle helyzetben is alkalmazhatók – nemcsak edzésen, de az életben is. Tartsd őket mindig szem előtt!

A 3. részben megtanulod a trójai módszert. Amint az életed részévé teszed, erővel tölt fel, javítja az egészséget, élesíti az elmét és erősíti a testet. Tedd a trójai módszert a napi rutinod részévé, ajándékozd meg magad egy könnyű és rendkívül hatékony edzésmódszerrel, amit egész életedben használhatsz!

Senki nem egyedül jut el a célig. Külön köszönettel tartozom:

Papának, mindenért, amit tőled kaptam,

Suzannénak, a szeretetedért, támogatásodért, gondoskodásodért és elfogadásodért,

Ben Hulskampnak, mert az, amire tanítottál, megváltoztatta az életemet, és megmutattad, hogy mennyire erős vagyok valójában,

John Du Cane-nek, hogy elmesélhettem a történetemet,

Marty Gallaghernek, aki gondoskodott róla, hogy az olvasók is megértsék, amit mondani szeretnék,

a Trainingscentrum Helena oktatóinak és tanulóinak, akik hagyják, hogy rajtuk gyakoroljam az elképzeléseimet, elveimet és edzésmódszeremet. Nélkületek a trójai módszer még mindig csak egy gondolat lenne,

mindenkinek, aki segített a könyvem megvalósulásában: Avi Moyalnak, dr. Mark Atkinsonnak, Mylaissa van Goolnak, a Positivity Brandingnak, Marloes Coenennek, Lucia Rijkernek, a Picture People Amstelveennek, Nick Kailolának.

1. rész A harc gyökerei

Alfa-kamasz. Imádtam edzeni, ezért állandóan edzettem

Alphen aan den Rijnben születtem és nőttem fel. Alphen aan den Rijn Leiden és Utrecht között, Hollandia nyugati részén, Dél-Holland tartományban található. Szülővárosom az Oude Rijn partján fekszik.

Alphen aan den Rijn népessége körülbelül százezer fő, a területet Hollandia „zöld szívének” nevezik. Itt születtem és nőttem fel.

Apám tanár volt, anyám háziasszony, mindketten nagyon vallásos, szigorú keresztények. Vallásosságuk még jobban elmélyült, amikor anyámnál rákot diagnosztizáltak – kétéves voltam ekkor. A ráknak tizenkét évbe tellett, amíg legyűrte anyámat. Ez tönkretette és minden szinten szétzilálta a családot: a betegség anyagilag lenullázott bennünket, apámat érzelmileg is lerombolta. Eltávolodott tőlem, miközben a maga módján próbálta feldolgozni anyám halálát.

Anyám éveken keresztül harcolt a rák ellen, jobb és rosszabb időszakokkal – ez utóbbiból volt több. Tizennégy éves voltam, amikor a betegség végül legyőzte. Én a magam módján próbáltam feldolgozni az elvesztését. Persze örökre belém ivódott. A betegsége, a küzdelme, a halála és mindaz, ami utána következett, életem legpusztítóbb élménye maradt. A traumát átélő gyerekek érzelmileg sérülnek. Az anyám bátor harca, a halálhoz és a haldokláshoz való hozzáállása formálta az alapjait annak, ami és aki most vagyok. Számomra a legnemesebb vállalkozás a harc felvétele a megsemmisítő esélyekkel és a halállal szemben. Hősiessége inspirált és kijelölte a mércét.

Anyámat Helenának hívták, mint a trójai Szép Helénát. Az ő emlékére neveztem el a vállalkozásomat Trainingscentrum Helenának. Anyám erős jelleme a mai napig inspirál. Bár életének utolsó éveit a rák elleni küzdelem töltötte ki, a legnagyobb örömet mégis az okozta neki, ha másokat segíthetett.

Helena bátran élt. A legélénkebben arra emlékszem, mennyire kitartóan kutatta, hogyan tudna fizikailag és mentálisan is erősebbé válni. Minden oka megvolt arra, hogy panaszkodjon, mégsem tette soha, helyette a táplálkozására és az életmódjára koncentrált. A gyakori kórházba járás és a kemoterápiás kezelések ellenére mindig erősnek tűnt.

Magából és másokból is sikerült mindig a legjobbat kihoznia, végtelen optimizmusával és életerejével sokakat inspirált. Elfogadta a szenvedést, és csak az foglalkoztatta, hogyan tudná javítani az egészségét és hogyan segíthetne másoknak. Hivatása volt a segítségnyújtás, a barátok és családtagok gyakran jöttek hozzá tanácsért.

Apámat is ő biztatta arra, hogy folytassa a tanulást, engem pedig arra ösztökélt, hogy az iskolában hozzam ki magamból a legjobb teljesítményt – és nem fogadott el félmunkát. Az ő példamutatása révén alakult ki bennem igény a közösségépítésre és arra, hogy adjak másoknak. Önzetlenül kereste, hogy kinek segíthetne – a mai napig ez motivál engem is.

Hogyan tud egy harcművész másokat segíteni? Hozzá tud segíteni ahhoz, hogy biztonságban érezd magad. Megmutatja, hogyan tudsz fizikailag és lelkileg is erősebbé válni. Hogyan segíthetek másokat sikeressé válni?

Kidolgoztam egy olyan önvédelmi és edzésprogramot, amely bárki számára lehetővé teszi a fejlődést. Bárki számára. A trójai módszer rendszeres gyakorlásával fizikailag és lelkileg is erősebbé válhatsz és válsz is, nem számít, mennyire vagy edzett az elején.

Fontos hangsúlyozni a mentális és a fizikai aspektus összekapcsolódását. A cél a fiziológiai és a pszichológiai oldal egyidejű edzése, egy jobb és erősebb test felépítése egy jobb és erősebb elmével együtt. A trójai módszer az életben használt képességeket vési be: koncentráció, tudatosság, a célok elérése és a közhelyszámba menő (pedig nagyon is fontos) önbecsülés-növelés. Tudom, hogy végtelenül elcsépelt, amit mondok, de muszáj elfogadnod magad annak, ami és aki vagy.

Bárki képes bátran és nemesen viselkedni, amikor a dolgok jól mennek, amikor mindenki boldog és elégedett, de ki tud bátor és erős lenni, amikor minden rosszra fordul? Az egész megközelítésem azon alapul, hogy fejlesszem a legembertpróbálóbb időkben vagy a legveszélyesebb helyzetekben előhívható képességeket.

A trójai módszer célja az akadályok leküzdése, hogy erős légy az edzéseken és erős légy az életben. Ahhoz, hogy minden szinten hatékonyak legyünk, össze kell kapcsolni a fizikai és a mentális aspektust. A trójai módszer receptjét követve bárki, bármilyen szintről indulva páratlan fejlődésre lesz képes testileg és lelkileg is. A világon mindenki arra vágyik, hogy erős legyen és biztonságban érezze magát. A mi edzésünk révén erőssé válsz, erős emberként pedig nagyobb biztonságban leszel.

A Trainingscentrum Helenát 2005-ben alapítottam. A küldetésemnek mindenekelőtt azt tekintettem, hogy a Trainingscentrum Helena ne csak egy sima edzőterem legyen: olyan helyről álmodtam, ahol az emberek fizikailag és mentálisan is fejlődhetnek. A testi és a szellemi aspektusnak ezt a keverékét a krav maga elveiben találtam meg, később ezekre az alapokra építettem a trójai módszert.

Az edzésprogramjaim révén az emberek erősebbeké válnak. „Állj szilárdan a lábadon!”

Gyerekként nagyon kemény élethelyzettel kellett megbirkóznom, ami kitörölhetetlen hatással volt rám. Az anyám haldoklása egész gyermekkoromban sötét felhőként lebegett a fejem fölött. Az iskolában és a környékünkön is terrorizáltak. Vékony, komor és depressziós gyerek voltam, barátok nélkül. Mivel általában egyedül lézengtem és nem sokat beszéltem, az iskolában a zaklató gyerekek kedvenc céltáblája lettem.

Mindennap rohanva mentem haza az iskolából, nehogy elkapjanak és elverjenek. Nem éreztem magamat biztonságban, és semmi önbizalmam nem volt. Szerintem azért tűröm olyan jól a fájdalmat, mert akkoriban rengeteg ütést és rúgást kaptam nálam sokkal nagyobb és erősebb ellenfelektől.

A harcművészetekkel a Bruce Lee-filmek révén ismerkedtem meg: ott volt ez a kicsi, vékony pasi – mint én –, és sikerült neki harcológépet faragnia magából. Fiatal srácként annyira fellelkesítettek a filmjei, hogy tévézés közben állandóan felugráltam, hogy kipróbáljam a technikáit. A film után még órákon keresztül utánoztam a mozdulatait és képzeletbeli ellenfelek ellen harcoltam.

Mint a magányos gyerekeknek általában, nekem is nagyon fejlett lett a képzelőerőm. Fejben mind legyőztem a nálam sokkal nagyobb és félelmetesebb, képzeletbeli ellenfeleimet a kungfutudásommal. Ezek a mentális képek olyan erősek lettek, hogy alternatív valósággá váltak számomra. Az otthoni valóság sivárságával, szegénységével és lehangoltságával szemben a képzeletbeli kungfuvilágom bizsergető és izgalmas volt, teli hősökkel (én) és legyőzendő gonoszokkal.

Ez a fajta „képalkotás” nagyon jó szolgálatot tesz azóta is. A mentális átállítás, fókusz, koncentráció, az elme ereje a teljesítménynövelésben, a nehézségek és akadályok legyőzésében – mind a gyerekkori intenzív vizualizációimhoz nyúlnak vissza.

Apám nehezen viselte anyám betegségét: ahogy romlott az állapota, úgy lett egyre visszahúzódóbb. Nem szerette a harcművészet iránti szenvedélyemet, pedig én vágytam az elismerésére, de ő a gyászán kívül semmi mást nem érzékelt. Szülői figyelem nélküli kulcsos gyerek lettem: anyám meghalt, apám soha nem volt otthon. Állandóan magányosnak éreztem magam. Abbahagytam az iskolát, így hirtelen rengeteg időm lett, márpedig a régi mondás szerint „tétlen kéznek az ördög a munkaadója”.

Az anyám halála előtti hónapokban találkoztam egy oktatóval, aki megtanította nekem a karate alapjait: az állást, a mozgást előre és hátra, az ököltartást és az ütést. Furcsa idők voltak ezek, és a fickó is furcsa volt.

Igen, jól ismerte az alapokat és helyes technikákat mutatott nekem, de úgy éreztem, hogy a célja inkább valamiféle szekta kialakítása maga körül. Olyan engedelmességet követelt, ami már erősen túllépett a tanár-diák viszonyon. Állandóan tesztelgetett, a kérései önkényesek és észszerűtlenek voltak.

Akkor hagytam ott, amikor azt mondta, hogy az anyám temetése nem kifogás egy edzés kihagyására. Kisétáltam az ajtón, és soha többé nem láttam. Borzalmas viselkedése nagyban befolyásolta a saját tanulóimmal való kapcsolatomat: én azzal a tisztelettel és szakmaisággal bánok velük, amit megérdemelnek, és amit én is megérdemeltem volna.

Miután megszabadultam tőle, rájöttem, hogy kiválóan tudom önmagamat motiválni, és az addig megszerzett tudásommal elkezdtem egyedül edzeni. A legtöbb tanuló legnagyobb ellensége a vad és kontrollálhatatlan elméje, nekem az agyam volt a legjobb barátom. Imádtam edzeni, ezért állandóan edzettem, és nagyon jól működött az önálló munka.

Tizenhat éves voltam, otthon éltem, és reggeltől estig edzettem – harcművész-szerzetes lettem. Minden ébren töltött időmben vagy tréningeztem, vagy azon gondolkodtam.

Az elmém lett a legjobb barátom. Az életemet és létemet arra tettem fel, hogy a harci képességeimet csiszoljam. Egyedül edzve nehéz objektíven megítélni a saját fejlődésedet. Azt gondolod, hogy jobb lettél – de valóban így van? Én arra törekedtem, hogy mérni tudjam a teljesítményjavulást a különböző gyakorlatokban. Bármikor kész voltam keményebben, gyakrabban és hosszabb ideig edzeni, új célokat tűztem magam elé fekvőtámaszban, új húzódzkodásrekordért küzdöttem.

Ezek mind remek célok, ha jobb testet akarsz, de vajon harcosként hasznodra válnak? Muszáj, hogy a munka eredményét a való életben is fel lehessen használni. Nem mindegy, hogy csak úgy edzegetek, vagy tényleg harcos vagyok. Magamban éreztem, hogy harcos vagyok, és azt is, hogy harcolnom kell!

Biztos vagyok benne, hogy bizonyos emberek lelke mélyén lapul valami, ami arra ösztönzi őket, hogy más emberekkel megküzdjenek. Nagyon kevesen vannak eleve harcosnak huzalozva, bár sokan szeretik azt gondolni magukról, pedig ez nem ugyanaz, mint amikor valaki tiszta szívéből, mélyen élvezi, hogy egy másik embernek bemos, és alig várja a lehetőséget. Az ilyen embereknek általában magas a fájdalomküszöbük, kitartóak, és csak megrázzák magukat, ha egy ököl vagy talp csattan az arcukon. Úgy döntöttem, harcolnom kell, és kipróbálom magam a küzdelemben.

Jegyzetek

1Lucynak és Jonasnak. A végtelenségig szeretlek titeket.

Forgalmazza

www.ekonyv.hu

Felhasznált betűtípusok
Barlow Condensed – SIL Open Font License
Libre Bodoni – SIL Open Font License
Montserrat – SIL Open Font License
Noto Serif – Apache License 2.0